# *Nové pravidlá preukazovania a posudzovania bezúhonnosti pedagogických a odborných zamestnancov*

Dôvodom zmeny od 1. januára 2022 bola okrem iného aj potreba zosúladenia úpravy bezúhonnosti s možnosťami preukazovania bezúhonnosti alebo zisťovania ďalších okolností spáchaného trestného činu na základe odpisu registra trestov.

Od 1. januára 2022 nadobudol účinnosť zákon č. [414/2021 Z. z.](https://www.vssr.sk/main/goto.ashx?t=26&p=5401459&f=3), ktorým sa mení a dopĺňa zákon č. [138/2019 Z. z.](https://www.vssr.sk/main/goto.ashx?t=26&p=5030726&f=3) o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Dôvodom zmeny dovtedajšieho znenia [§ 15](https://www.epi.sk/zz/2019-138/znenie-20220101#p15) a vloženia nového ustanovenia [§ 15a a § 15b](https://www.epi.sk/zz/2019-138/znenie-20220101#p15a) do zákona č. [138/2019 Z. z.](https://www.vssr.sk/main/goto.ashx?t=26&p=5030726&f=3) bola potreba zosúladenia úpravy bezúhonnosti s možnosťami preukazovania bezúhonnosti alebo zisťovania ďalších okolností spáchaného trestného činu na základe odpisu registra trestov (ďalej ako „RT“) a zároveň potreba spresnenia postupov pri preukazovaní bezúhonnosti podľa účelu tak, aby nedochádzalo k pochybnostiam o správnosti konania škôl, školských zariadení a zariadení sociálnej pomoci pri obsadzovaní voľných pracovných pozícií PZ a OZ.

Aplikačná prax vychádzajúca z právnej úpravy bezúhonnosti PZ a OZ účinnej do 31.12.2021 ukázala, že nie je možné výlučne z odpisu RT napríklad určiť, či bol trestný čin spáchaný z nedbanlivosti spáchaný priamo pri výkone pracovnej činnosti bez nahliadnutia do rozsudku. V tomto kontexte sa upravil aj postup, ktorý môžu využiť tí PZ a OZ, ktorí nespĺňali predpoklad bezúhonnosti pred účinnosťou zákona č. [414/2021 Z. z.](https://www.vssr.sk/main/goto.ashx?t=26&p=5401459&f=3), pričom sa zároveň stanovil mechanizmus, ktorý má odstrániť dôsledky tvrdosti právnej úpravy účinnej v čase od 15.10.2019 do 31.12.2021. Uvedené zmeny príslušných ustanovení sa týkajú všetkých PZ a OZ, na ktorých sa vzťahuje pôsobnosť zákona č. [138/2019 Z. z.](https://www.vssr.sk/main/goto.ashx?t=26&p=5030726&f=3), vrátane úspešných uchádzačov, ktorí prvýkrát vstupujú do pracovnoprávneho vzťahu, ktorého náplňou je pracovná činnosť PZ alebo OZ podľa zákona č. [138/2019 Z. z.](https://www.vssr.sk/main/goto.ashx?t=26&p=5030726&f=3) Ide o pomerne široký okruh osôb, ktoré vykonávajú pracovnú činnosť PZ a OZ a sú zaradené v príslušnej kategórii PZ a OZ:

1. v školách rôzneho typu a druhu a školských zariadeniach (školské výchovno-vzdelávacie zariadenia – napr. školský klub detí, centrum voľného času, školský internát; špeciálne výchovné zariadenia; školské zariadenia výchovného poradenstva a prevencie; školské účelové zariadenia) v zriaďovateľskej pôsobnosti miest a obcí, vyšších územných celkov, cirkevných a súkromných zriaďovateľov a okresného úradu v sídle kraja,
2. v zariadeniach sociálnoprávnej ochrany detí a sociálnej kurately (centrum pre deti a rodiny),
3. v zariadeniach sociálnych služieb v pôsobnosti Ministerstva práce, sociálnych vecí a rodiny SR,
4. v Rehabilitačnom stredisku pre zrakovo postihnutých, ktorého zriaďovateľom je Ministerstvo práce, sociálnych vecí a rodiny SR,
5. pracoviská praktického vyučovania, na ktorých sa vykonáva odborný výcvik alebo odborná prax žiaka, ktorý sa pripravuje v systéme duálneho vzdelávania,
6. Metodicko-pedagogické centrum v Bratislave,
7. Výskumný ústav detskej psychológie a patopsychológie,
8. Katolícke pedagogické a katechetické centrum, n. o., ktorého zriaďovateľom je Konferencia biskupov Slovenska.

Problematiku bezúhonnosti upravuje [§ 15](https://www.vssr.sk/main/goto.ashx?t=27&p=5031610&f=3) a [§ 90a zákona č. 138/2019 Z. z.](https://www.vssr.sk/main/goto.ashx?t=27&p=5065819&f=3)

Podľa [§ 15 ods. 1 zákona č. 138/2019 Z. z.](https://www.vssr.sk/main/goto.ashx?t=27&p=5031612&f=3) sa za bezúhonného považuje ten PZ a OZ, ktorý nebol právoplatne odsúdený za úmyselný trestný čin.

Významnou zmenou s účinnosťou od 1.1.2022 je to, že regionálnemu úradu údaje potrebné na vyžiadanie odpisu registra trestov nepredkladajú PZ a OZ každých päť rokov počas trvania pracovného pomeru u toho istého zamestnávateľa.

Na preukázanie bezúhonnosti osoby v zamestnaneckom alebo štátnozamestnaneckom (služobnom) pomere, resp. uchádzača vstupujúceho do tohto pomeru, slúži register trestov (ďalej „RT“), ktorý vedie Generálna prokuratúra Slovenskej republiky (ďalej „GP SR“). Jeho súčasťou sú aj informácie o odsúdeniach a s nimi súvisiacich rozhodnutiach súdov iných členských štátov Európskej únie a súdov iných štátov, ak je to ustanovené v medzinárodnej zmluve. Údaje z registra trestov sú verejnou listinou a môžu mať podobu výpisu RT alebo odpisu RT. Výpis RT sa vydáva na žiadosť osoby, ktorej sa týka a sú v ňom uvedené všetky nezahladené odsúdenia. S účinnosťou od 1.1.2022 bolo zákonom č. [414/2021 Z. z.](https://www.vssr.sk/main/goto.ashx?t=26&p=5401459&f=3) stanovené, že bezúhonnosť PZ a OZ sa preukazuje odpisom RT nie starším ako tri mesiace. Týka sa to aj cudzincov s pracovnou činnosťou PZ a OZ (napr. zahraničných lektorov na školách a pod.), ktorí majú povinnosť predložiť obdobný doklad o bezúhonnosti vydaný príslušným orgánom štátu, ktorého je štátnym príslušníkom alebo v ktorom má trvalý (obvyklý) pobyt, pričom tento doklad nesmie byť starší ako 3 mesiace a musí byť predložený s úradne osvedčeným prekladom do slovenského jazyka.

Podľa osobitných predpisov bezúhonnosť preukazujú PZ a OZ zariadenia sociálnoprávnej ochrany detí a sociálnej kurately, ktoré vykonávajú opatrenia na základe akreditácie Ministerstva práce, sociálnych vecí a rodiny Slovenskej republiky [[§ 79 ods. 1 písm. d)](https://www.vssr.sk/main/goto.ashx?t=27&p=3212796&f=3) a [ods. 4 zákona č. 305/2005 Z. z.](https://www.vssr.sk/main/goto.ashx?t=27&p=3212813&f=3) o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov], a PZ školy zriadenej ministerstvom vnútra, ktorý je v služobnom pomere (zákon č. [73/1998 Z. z.](https://www.vssr.sk/main/goto.ashx?t=26&p=1017971&f=3) o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákon č. [315/2001 Z. z.](https://www.vssr.sk/main/goto.ashx?t=26&p=1019539&f=3) o Hasičskom a záchrannom zbore v znení neskorších predpisov).

V odpise RT sa uvádzajú údaje o každom právoplatnom odsúdení alebo o právoplatnom rozhodnutí prokurátora o podmienečnom zastavení trestného stíhania, priebehu výkonu trestu a ochranného opatrenia a odsúdeniach, ktoré boli podľa rozhodnutia súdu alebo na základe zákona zahladené. Súčasná legislatíva neumožňuje výmaz odsúdenia, resp. nápravu záznamov z odpisu RT. Odpis RT sa môže vydať len oprávneným orgánom (podľa [§ 14 zákona č. 330/2007 Z. z.](https://www.vssr.sk/main/goto.ashx?t=27&p=3431360&f=3) o registri trestov) alebo oprávnenej osobe (podľa [§ 15 zákona č. 330/2007 Z. z.](https://www.vssr.sk/main/goto.ashx?t=27&p=3431414&f=3) o registri trestov). Odpis RT sa týmto subjektom môže vydať len na zákonom stanovený účel. Keďže oprávnenými osobami v zmysle zákona č. [330/2007 Z. z.](https://www.vssr.sk/main/goto.ashx?t=26&p=1023815&f=3) o registri trestov nie sú PZ alebo OZ, zákonodarca medzi oprávnené subjekty zaradil aj príslušný regionálny úrad školskej správy (ďalej len „regionálny úrad“), ktorý vznikol s účinnosťou od 1.1.2022, a Ministerstvo školstva, vedy, výskumu a športu Slovenskej republiky (ďalej len „ministerstvo školstva“), pričom stanovil práva a povinnosti týchto orgánov pri získavaní a narábaní s údajmi poskytovanými prostredníctvom odpisu RT. V praxi to znamená, že žiadosť o vydanie odpisu RT nepodáva PZ a OZ sám, ale podáva ju regionálny úrad Registru trestov GP SR. Významnou zmenou s účinnosťou od 1.1.2021 je to, že regionálnemu úradu údaje potrebné na vyžiadanie odpisu registra trestov nepredkladajú PZ a OZ každých päť rokov počas trvania pracovného pomeru u toho istého zamestnávateľa, ako tomu bolo v rámci právneho stavu účinného do 31.12.2021, ale tieto údaje poskytujú len úspešní uchádzači o výkon pracovnej činnosti PZ a OZ.